## Galvañ destaca que la Comunitat Valenciana ha viscut el millor agost laboral de la seua història

*** El secretari autonòmic d’Ocupació atribuïx la pujada de la desocupació registrada al comportament estacional d’agost
* Antonio Galvañ demana impulsar el sector turístic, que està generant ocupació i riquesa a la Comunitat Valenciana**

El secretari autonòmic d’Ocupació, Antonio Galvañ, ha valorat les dades de desocupació registrada del mes d’agost a la Comunitat Valenciana, que dimarts ha fet públiques el Ministeri de Treball i Economia Social, i que reflectixen que s’ha produït un increment de 3.459 persones respecte del mes anterior.

Galvañ ha destacat que, a pesar d’esta pujada, la Comunitat Valenciana ha viscut el millor agost laboral de la seua història. D’esta manera, segons les dades d’afiliació, ens trobem davant de “la xifra més alta d’afiliacions per a un mes d’agost des que es tenen dades”.

Respecte de l’increment de la desocupació registrada, el secretari autonòmic ha valorat que es tracta d’“un fet estacional i habitual el mes d’agost”. No obstant això, ha informat que la xifra de persones desocupades és la més baixa d’un mes d’agost des de 2008. Així, des que està en el Govern de Carlos Mazón, els dos últims mesos d’agost (2023 i 2024) presenten el millor comportament des de 2007.

De la mateixa manera, ha ressaltat que la valenciana és la segona autonomia, en termes absoluts, on més descendix la desocupació enguany, per darrere tan sols d’Andalusia. El descens anual de la desocupació registrada és generalitzat, disminuïx en tots els sectors, i destaca l’agricultura, amb un descens del 10,4 %, la indústria (-4,5 %) i el col·lectiu sense ocupació anterior (-4,9 %). Per edat, el descens més acusat es dona en els jóvens (-6,7 %), i, per sexe, destaca el descens de la desocupació femenina, amb un 4,5 %.

Galvañ ha ressaltat especialment el bon comportament del sector turístic a la nostra regió i ha assegurat que l’objectiu del Consell és continuar impulsant-lo i que continue “al capdavant del mercat de treball”, com en la campanya estival.

“No en va”, ha informat, “enguany hem tornat a batre rècords amb, 6,8 milions de visitants internacionals fins al juliol, que generen prop 8.500 milions de gasto”.

En este sentit, el director general de Labora ha demanat al Govern central “que impulse iniciatives que realment impulsen el nostre sector turístic més enllà de l’actual Imserso, que s’ha demostrat inútil i insuficient, tal com les mateixes empreses han denunciat, i aposte per infraestructures que no posen fre a l’arribada de turistes a la nostra Comunitat, com per exemple una segona pista en l’aeroport d’Alacant”.

“El Govern no té full de ruta per a apostar per la major indústria en ocupació i exportacions del país, és imprescindible minimitzar el risc i fer créixer en qualitat i valor este sector”, ha denunciat Galvañ.

Finalment, ha assegurat que des del Consell es continuarà apostant per un turisme de qualitat i es continuarà treballant per combatre fenòmens com la turismofòbia.

Fecha: 03/09/2024